როზმარინი

როზმარინი () — მცენარეთა ქვეგვარი ტუჩოსანთა ოჯახის სალბის გვარისა. მარადმწვანე, 0,5–2 მ სიმაღლის ბუჩქებია. ფოთლები ტყავისებრი, ლანცეტა-ხაზოვანი და მოპირისპირეა. ყვაველები წვრილი, ორტუჩა, მკრთალი იისფერი ან მკრთალი ცისფერი, შეკრებილია საგველა ყვავილედებში. ნაყოფი — მოყავისფრო კაკლუჭა. გავრცელებულია ხმელთაშუაზღვისპირეთში. ცნობილია 3 სახეობა და 2 სახეობათაშორისი ბუნებრივი ჰიბრიდი:
 Salvia jordanii
 სამკურნალო როზმარინი (Salvia rosmarinus)
 Salvia granatensis
 Salvia × lavandulacea
 Salvia × mendizabalii

ფოთლებიდან და ყვავილიანი ყლორტებიდან იღებენ ეთეროვან ზეთს, რომელსაც იყენებენ პარფიუმერიასა და მედიცინაში. სამკურნალო როზმარინი (Salvia rosmarinus) დეკორატიული, სუნელ-არომატული და სამკურნალო მცენარეა (შეიცავს ეთერზეთებს, ფლავონოიდებს, ფიტონციდებს; აქვს დამამშვიდებელი მოქმედება, ხელს უწყობს მეხსიერების გაუმჯობესებას). კულტივირებულია სამხრეთ ევროპაში, მცირე აზიაში, ამიერკავკასიაში, რუსეთის შავიზღვისპირეთში.

წინათ ითვლებოდა ცალკე გვარად, თუმცა გენეტიკური კვლევების შემდეგ სალბის გვარში გააერთიანეს.

 სქოლიო 

კატეგორია:ტუჩოსანნი